**Kaisa Liski** (s. 1968 Helsinki) on suomalainen kiinteistönvälittäjä ja tositelevisiotähti. Hän esiintyi 2010-luvun alkuvuosina työstään ja asiakkaistaan kertovissa Liv-kanavan televisiosarjoissa *Kiinteistökuningatar Kaisa* (2011), *Kaisa ja puoli valtakuntaa* (2012) ja *Kaisa ja luksuskodit* (2015). Samoihin aikoihin hän tuli viihdemedioiden kautta tunnetuksi myös tosielämän oikeudenkäynneistään, talousepäselvyyksistään, räväköistä mielipiteistään, suurellisesta elämäntyylistään ja yksityisasioistaan.

Televisioura
------------

Liskin löysi 2010-luvun alussa tositelevisioesiintyjäksi MTV3:n *Huomenta Suomi* -aamuohjelman toimittaja Sanna Kiiski, joka antoi räväkästä kiinteistönvälittäjästä vihjeen tv-tuotantoyhtiötä pyörittävälle puolisolleen. Näin syntyi ensin ohjelmasarja *Kiinteistökuningatar Kaisa*, sitten *Kaisa ja puoli valtakuntaa* (2012, esiintyjänä myös Teuvo Loman) sekä *Kaisa ja luksuskodit* (2015).

Hän on esiintynyt myös ohjelmissa *Neljän tähden illallinen* (2012), *Tuomas Enbuske Talk Show* (2012), *Haasta Hans* (2014), *Big Bang!* (2015), *Starat lastenvahteina* (2015), *MasterChef VIP* (2015), *Risteyksessä* (2015), *Olisinpa tiennyt* (2015), *Putous* (2015), *Marja Hintikka Live* (2016), *Julkkisselviytyjät* (2017), *Enbuske, Veitola & Salminen* (2017), *Kymppitonni* (2019), *Vappu ja Marja Live* (2019), *Olet mitä syöt* (2020), *Lisää löylyä Hjallis ja Jethro!* (2020) ja *Melkein Mensa* (2021).

Oikeudenkäynnit
---------------

Liski toimi vuosina 2011–2016 Uudenmaan Viva -nimisessä yrityksessä kiinteistönvälittäjänä. Hän purki työsuhteensa erimielisyyksien takia ja perusti oman yrityksen. Uudenmaan Viva katsoi Liskin rikkoneen työsopimuksensa ehtoja ja veti Liskin oikeuteen. Sopimuksen mukaan Liski ei olisi saanut työsuhteen päättymisen jälkeen perustaa kilpailevaa yritystoimintaa yhdeksään kuukauteen. Liski kuitenkin perusti oman yrityksen, vaikka oli vielä työsuhteessa yritykseen. Käräjäoikeus tuomitsi Liskin maksamaan 550 000 euron korvaukset Uudenmaan Vivalle. Liski valitti tuomiosta hovioikeuteen ja lopulta korkeimpaan oikeuteen, mutta hovioikeuden tuomio ei muuttunut.

Liski haki kiinteistövälitysyrityksensä konkurssiin 21. lokakuuta 2019. Hän perusti kuukausi konkurssinsa jälkeen uuden Kaisa Liski Oy -nimisen yhtiön, jonka kautta hän myi naisten vaatteita. Elokuussa 2020 hän perusti yhdessä Mari Herstin kanssa Riihimäelle lounasravintola Kahvila Ravintola Kaisan, jossa hän toimi emäntänä. Yritys häädettiin toimitiloistaan toukokuussa 2022 maksamattomien vuokrien takia.

Marraskuussa 2021 Liski ilmoitti palaavansa kiinteistönvälitykseen ravintolan pitämisen ohessa. Heinäkuussa 2022 Liski tuomittiin törkeästä velallisen epärehellisyydestä yhden vuoden ja kahden kuukauden ehdolliseen vankeusrangaistukseen, kolmen vuoden liiketoimintakieltoon ja maksamaan velkojilleen 260 000 euroa.

Elokuussa 2023 käräjäoikeus aloitti käsittelemään Liskiä vastaan nostettua uutta rikossyytettä yrityssalaisuuden rikkomisesta.

Kuntapoliitikkona
-----------------

Vuoden 2017 kuntavaaleissa keskustalainen Liski valittiin kotikuntansa Hausjärven valtuustoon. Aiemmin hän oli ollut kokoomuksen varavaltuutettuna Vantaalla. Hän oli ehdolla vuoden 2019 eduskuntavaaleissa Kanta-Hämeen vaalipiirissä ja sai 476 ääntä 15 000 euron vaalibudjetilla. Saman vuoden syksyllä Liski erosi valtuuston jäsenyydestä ja muista luottamustoimistaan.

Yksityiselämä
-------------

Helsingissä syntynyt Kaisa Liski on kertonut varttuneensa Vantaalla alkoholisoituneen yksinhuoltajaäidin tyttärenä ja olleensa aiemmin väkivaltaisessa avioliitossa. Hänellä on kaksi aikuista lasta, joista tytär Amanda Kallio on myös esiintynyt äitinsä televisiosarjoissa. Kaisa Liski asuu Hausjärvellä kolmannen aviomiehensä ja 2010-luvulla syntyneen poikansa kanssa.

Lähteet
-------

1. 1 2  Särkkä, Tutta: Kaisa Liski selvisi vuosien parisuhdeväkivallasta.  *ET-lehti*, 7.6.2017. Artikkelin verkkoversio. Viitattu 15.7.2022.
2. ↑  Sykkö, Sami: Kaisa Liski – Kiinteistökuningattaren lähiölook.  *Sami Sykön Tyylituomari-blogi Seura-lehden sivustolla*, 30.4.2013. Artikkelin verkkoversio. Viitattu 15.7.2022.
3. ↑  Tervonen, Kaisu: Kiinteistökuningatar ja sen kollega.  *Helsingin Sanomat*, 26.3.2015. Artikkelin maksullinen verkkoversio. Viitattu 15.7.2022.
4. ↑  Asikainen, Merja: Kaisa Liski: Kollegat paheksuvat prinsessakruunuani.  *Ilta-Sanomat*, 8.11.2011. Artikkelin verkkoversio. Viitattu 15.7.2022.
5. ↑  Kaisa ja puoli valtakuntaa *Nelonen*. Viitattu 15.7.2022.
6. ↑  Kaisa ja luksuskodit *Nelonen*. Viitattu 15.7.2022.
7. ↑  Haasta Hans *nelonen.fi*. Viitattu 15.7.2022.
8. ↑  Starat lastenvahteina TV5:n hulvattomassa uutuussarjassa *TV5 (Internet Archive)*.  9.1.2015. Viitattu 15.7.2022.
9. ↑  Tervonen, Kaisu: "Perustuu tositapahtumiin", Näytellyt ja käsikirjoitetut tosi-tv-sarjat pyrkivät fiktion avulla lähemmäksi totuutta, Helsingin Sanomat 4.5.2015, viitattu 15.7.2022.
10. ↑  Olisinpa tiennyt *nelonen.fi*. Viitattu 15.7.2022.
11. ↑  Vilkman, Anu: Kiinteistövälittäjä Kaisa Liski: Olen liian joustava äiti ja annan helposti periksi *Yle*.  2.12.2016. Viitattu 15.7.2022.
12. ↑  Julkkisselviytyjät *nelonen.fi*. Viitattu 15.7.2022.
13. ↑  Hapuli, Noora: Läheiset avautuvat Kaisa Liskin käsittämättömästä työtahdista.  *Ilta-Sanomat*, 8.2.2020. Artikkelin verkkoversio. Viitattu 15.7.2022.
14. ↑  Kaisa Liski lataa tv:ssä täyslaidallisen ex-kollegoidensa niskaan.  *Ilta-Sanomat*, 15.9.2020. Artikkelin verkkoversio. Viitattu 15.7.2022.
15. ↑  Niko Ranta: Kaisa Liski joutuu maksamaan ex-työnantajalleen yli puoli miljoonaa euroa *Ilta-Sanomat*.  31.8.2020. Viitattu 18.3.2022.
16. ↑  Sanni Mattila: Korkein oikeus sinetöi Kaisa Liskin karvaan kohtalon – joutuu maksamaan ex-työnantajalle huimat korvaukset *Ilta-Sanomat*.  18.3.2022. Viitattu 18.3.2022.
17. ↑  Kiinteistökuningatar Kaisa Liskin raju alamäki: Konkurssi! *www.iltalehti.fi*. Viitattu 22.10.2019.
18. ↑  Kaisa Liski perusti uuden yrityksen: Takana tuore konkurssi – myy vaatteita välitystoimistossaan *www.iltalehti.fi*. Viitattu 30.11.2019.
19. ↑  Taloudellisesti huoleton elämä voi päättyä äkisti – Kaisa Liski siirtyi kiinteistöbisneksestä lounasravintolaan, Juhani Palmu vaihtoi yöt Ritzissä hiljaiseloon kotona *www.iltalehti.fi*. Viitattu 3.11.2020.
20. ↑  Kantola, Iida: Kaisa Liski sulkee ravintolansa – häätö tulossa *Ilta-Sanomat*.  24.5.2022. Viitattu 6.7.2022.
21. ↑  Puljujärvi, Ismo: Kaisa Liski palaa kiinteistönvälittäjäksi – yrityksen toimitusjohtajana toimii oma aviomies *www.iltalehti.fi*. Viitattu 5.7.2022.
22. ↑  Ranta, Niko: Kaisa Liski tuomittiin yli vuoden mittaiseen ehdolliseen vankeuteen *Ilta-Sanomat*.  5.7.2022. Viitattu 5.7.2022.
23. ↑  Meri Suominen: Kaisa Liskiä syytetään rikoksesta – syyttäjä vaatii tuntuvia sakkoja *Ilta-Sanomat*.  25.8.2023. Viitattu 25.8.2023.
24. ↑  Lyy, Petri: Kiinteistökuningatar Kaisa Liski vaihtoi kokoomuksen keskustaan – "Unelmatulos, heti läpi" *Helsingin Uutiset*.  10.4.2017. Viitattu 6.7.2022.
25. ↑  Parkkinen, Sonja: Kiinteistökuningatar, koomikko, kirjailija – Miksi julkkisehdokkaista vain muutama pääsi eduskuntaan? *Yle Uutiset*.  26.4.2019. Viitattu 15.7.2022.
26. ↑  Kaisa Liski eroaa Hausjärven valtuustosta ja kaikista luottamustoimista *Hämeen Sanomat*. Viitattu 6.7.2022.
27. ↑  Vatka, Miia: Köyhyydestä kiinteistökuningattareksi ja konkurssiin.  *Iltalehti*, 26.10.2019. Artikkelin verkkoversio. Viitattu 15.7.2022.

Kirjallisuutta
--------------

* Asikainen, Merja: *Kiinteistökuningatar Kaisa Liski*. Readme 2015. ISBN 9789523211223.

Aiheesta muualla
----------------

* Kaisa Liski Internet Movie Databasessa. (englanniksi)